CELEX: 32010D0015(01)
Language: lt
Date: 1285027200000
Title: 2010/574/ES: 2010 m. rugsėjo 21 d. Europos centrinio banko sprendimas dėl EFSF paskolų valstybėms narėms, kurių valiuta yra euro, administravimo (ECB/2010/15)

28.9.2010   
            
            
               LT
            
            
               Europos Sąjungos oficialusis leidinys
            
            
               L 253/58
            
         EUROPOS CENTRINIO BANKO SPRENDIMAS
   2010 m. rugsėjo 21 d.
   dėl EFSF paskolų valstybėms narėms, kurių valiuta yra euro, administravimo
   (ECB/2010/15)
   (2010/574/ES)
   EUROPOS CENTRINIO BANKO VYKDOMOJI VALDYBA,
   atsižvelgdama į Europos centrinių bankų sistemos ir Europos centrinio banko statutą (toliau – ECBS statutas), ypač į jo 17 ir 21 straipsnius,
   kadangi:
   
               (1)
            
            
               Pagal ECBS statuto 17 straipsnį savo operacijoms vykdyti Europos centrinis bankas (ECB) gali atidaryti sąskaitas kredito įstaigoms, viešiesiems subjektams ir kitiems rinkos dalyviams.
            
         
               (2)
            
            
               ECBS statuto 21 straipsnio 1 ir 2 dalyse nustatyta, kad ECB gali veikti kaip Sąjungos institucijų, įstaigų ar organų, valstybių narių centrinių Vyriausybių, regioninių, vietos ar kitų valdžios institucijų, kitų viešosios teisės reglamentuojamų įstaigų arba valstybinių įmonių fiskalinis agentas.
            
         
               (3)
            
            
               Valstybės narės, kurių valiuta yra euro, ir société anonyme Europos finansinio stabilumo fondas (EFSF), Liuksemburge įsteigta viešoji ribotos atsakomybės bendrovė, kurios akcininkės yra valstybės narės, kurių valiuta yra euro, sudarė EFSF pagrindų susitarimą. 2010 m. rugpjūčio 4 d. EFSF pagrindų susitarimas įsigaliojo ir tapo privalomas.
            
         
               (4)
            
            
               Vadovaujantis EFSF pagrindų susitarimu ir EFSF įstatais, toms valstybėms narėms, kurių valiuta yra euro, kurios turi finansinių sunkumų ir yra sudariusios su Europos Komisija supratimo memorandumą dėl politikos sąlygų, EFSF suteikia finansavimą susitarimų dėl paskolos programos (toliau – susitarimai dėl paskolos programos) forma.
            
         
               (5)
            
            
               EFSF pagrindų susitarimo 3 straipsnio 5 dalyje nustatyta, kad paskola, kurią EFSF suteikia valstybei narei, kurios valiuta yra euro, mokama per EFSF ir atitinkamos valstybės narės skolintojos sąskaitas, kurios buvo atidarytos Europos centriniame banke susitarimui dėl paskolos programos. Vadovaujantis EFSF pagrindų susitarimo 12 straipsnio 2 dalimi, EFSF gali sudaryti sutartį su ECB, kad jis veiktų kaip jo mokėjimų tarpininkas, ir gali paskirti ECB jo banko ir vertybinių popierių sąskaitoms palaikyti.
            
         
               (6)
            
            
               Būtina įtvirtinti nuostatas dėl EFSF piniginių lėšų sąskaitos, kuri turi būti atidaryta Europos centriniame banke susitarimų dėl paskolos programos veikimui,
            
         PRIĖMĖ ŠĮ SPRENDIMĄ:
   1 straipsnis
   Piniginių lėšų sąskaitos atidarymas
   Vadovaudamasis EFSF pagrindų susitarimu ir susitarimais dėl paskolos programos, ECB atidaro EFSF vardu piniginių lėšų sąskaitą.
   2 straipsnis
   Mokėjimų piniginių lėšų sąskaitoje priėmimas
   ECB tik tuomet priima mokėjimus į EFSF vardu atidarytą piniginių lėšų sąskaitą ar iš jos, jei šie mokėjimai susiję su susitarimais dėl paskolos programos.
   3 straipsnis
   Nurodymų priėmimas ir piniginių lėšų sąskaitos valdymas
   EFSF vardu atidarytos piniginių lėšų sąskaitos atžvilgiu ECB priima tik EFSF arba EFSF tarpininko, veikiančio jo vardu, kurį EFSF gali paskirti pagal EFSF pagrindų susitarimą, išimtinius nurodymus ir veikia tik pagal juos. Jei EFSF paskyrė tarpininką ir pateikė prašymą ECB priimti tokį tarpininką, tarpininkas vykdo tokią veiklą: a) teikia nurodymus, susijusius su EFSF vardu atidaryta piniginių lėšų sąskaita, ir b) išimtinai ir nuolat valdo tokią sąskaitą.
   4 straipsnis
   Likutis piniginių lėšų sąskaitoje
   Po to, kai padaromi su bet kokiu susitarimu dėl paskolos programos susiję mokėjimai, EFSF vardu atidarytoje piniginių lėšų sąskaitoje neturi būti likę jokio kreditinio likučio; prieš dieną, kurią turi būti padaryti su bet kokiu susitarimu dėl paskolos programos susiję mokėjimai, į tokią piniginių lėšų sąskaitą negalima pervesti jokių sumų. EFSF vardu atidarytoje piniginių lėšų sąskaitoje niekada negali būti debetinio likučio. Todėl iš EFSF vardu atidarytos piniginių lėšų sąskaitos negalima atlikti jokių mokėjimų, viršijančių tos sąskaitos kreditinį likutį.
   5 straipsnis
   Atlyginimas
   Nepaisant 4 straipsnio nuostatų, jei EFSF vardu atidarytoje piniginių lėšų sąskaitoje per naktį lieka bet koks kreditinis likutis, už jį ECB moka palūkanas, kurios atitinka ECB indėlių galimybei taikomą palūkanų normą faktiniu/360 pagrindu. Palūkanų mokėjimams, kuriuos ECB sumoka į piniginių lėšų sąskaitą, 2 straipsnis netaikomas.
   6 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Frankfurte prie Maino 2010 m. rugsėjo 21 d.
      
         
            ECB pirmininkas
         
         Jean-Claude TRICHET